**Komunalije d.o.o., Đurđevac**

Radnička cesta 61, HR-48350 Đurđevac

OIB: 80548869650

(dalje u tekstu: „Naručitelj“)

**DOKUMENTACIJA O NABAVI**

**(dalje u tekstu: „DoN“ ili „Dokumentacija o nabavi“)**

**za projekt sufinanciran od EU**

**IZGRADNJA VODNOKOMUNALNE INFRASTRUKTURE AGLOMERACIJA ĐURĐEVAC, VIRJE, FERDINANDOVAC I PODRAVSKE SESVETE**

**Naziv postupka nabave: Usluge nadzora**

**Knjiga 3**

**PROJEKTNI ZADATAK**

Evidencijski broj javne nabave: VV01/20

Đurđevac, ožujak 2020

SADRŽAJ KNJIGE 3

[1 Cilj, svrha i očekivani rezultati 2](#_Toc25749852)

[1.1 Uvod 2](#_Toc25749853)

[1.2 Opći cilj Projekta 2](#_Toc25749854)

[1.3 Svrha Ugovora 6](#_Toc25749855)

[1.4 Rezultati koje treba postići Izvršitelj 8](#_Toc25749856)

[2 Rizici 8](#_Toc25749857)

[3 Opseg radova 8](#_Toc25749858)

[3.1 Općenito 8](#_Toc25749859)

[3.2 Detaljan opis obveza Izvršitelja 10](#_Toc25749860)

[3.3 Upravljanje projektom 17](#_Toc25749861)

[4 Trajanje Ugovora 17](#_Toc25749862)

[5 Ostali zahtjevi 18](#_Toc25749863)

[5.1 Stručno osoblje 18](#_Toc25749864)

[5.2 Uredi za rad na terenu 20](#_Toc25749865)

[5.3 Sadržaji koje osigurava Izvršitelj 21](#_Toc25749866)

[5.4 Oprema 22](#_Toc25749867)

[5.5 Način i uvjeti plaćanja 22](#_Toc25749868)

[6 Izvještavanje 22](#_Toc25749869)

[6.1 Zahtjevi izvještavanja 22](#_Toc25749870)

[6.2 Predaja i odobrenje izvješća 25](#_Toc25749871)

1. Cilj, svrha i očekivani rezultati
   1. Uvod

Projekt „Izgradnja vodno komunalne infrastrukture aglomeracija Đurđevac, Virje, Ferdinandovac i Podravske Sesvete“ sufinancira se sredstvima EU u okviru Operativnog programa za konkurentnost i koheziju 2014.-2020.

Sukladno Zakonu o uspostavi institucionalnog okvira za provedbu europskih strukturnih i investicijskih fondova u Republici Hrvatskoj u financijskom razdoblju 2014. – 2020. (NN 92/14) i Uredbom o tijelima u sustavu upravljanja i kontrole korištenja Europskog socijalnog fonda, Europskog fonda za regionalni razvoj i Kohezijskog fonda, u vezi s ciljem „Ulaganje za rast i radna mjesta“ (NN 107/14 i 23/15), određena je struktura sustava upravljanja i kontrole korištenja Europskog socijalnog fonda, Europskog fonda za regionalni razvoj i Kohezijskog fonda relevantna za provedbu ovog projekta:

* Koordinacijsko tijelo: Ministarstvo regionalnog razvoja i fondova Europske unije,
* Tijelo za ovjeravanje za provedbu Operativnog programa „Konkurentnost i kohezija“: Ministarstvo financija,
* Tijelo za reviziju za provedbu Operativnog programa „Konkurentnost i kohezija“: Agencija za reviziju sustava provedbe programa Europske unije,
* Upravljačko tijelo za provedbu Operativnog programa „Konkurentnost i kohezija“: Ministarstvo regionalnog razvoja i fondova Europske unije,
* Posredničko tijelo razine 1 za relevantan prioritet: Ministarstvo zaštite okoliša i energetike,
* Posredničko tijelo razine 2 za relevantan prioritet: Hrvatske vode,
* Korisnik projekta i Naručitelj je **Komunalije d.o.o. Đurđevac**, Radnička cesta 61, 48350 Đurđevac, Hrvatska.

Sva navedena nacionalna tijela imaju obvezu kontrole Projekta i s tog osnova pristupa svim informacijama. Revizijska i druga kontrolna tijela Europske komisije također imaju obvezu kontrole Projekta i s tog osnova pristup svim informacijama.

Hrvatske vode kao posredničko tijelo razine 2 imaju, od svih navedenih nacionalnih tijela, primarni zadatak kontrole Projekta, te sukladno Zakonu o uspostavi institucionalnog okvira za provedbu europskih strukturnih i investicijskih fondova u Republici Hrvatskoj u financijskom razdoblju 2014. – 2020. (NN 92/14) i Uredbom o tijelima u sustavu upravljanja i kontrole korištenja Europskog socijalnog fonda, Europskog fonda za regionalni razvoj i Kohezijskog fonda, u vezi s ciljem „Ulaganje za rast i radna mjesta“ (NN 107/14 i 23/15) imaju obvezu obavljanja kontrola jesu li robe, radovi, usluge koji su financirani stvarno isporučeni, jesu li izdatci koje je korisnik prikazao stvarno nastali, te udovoljavaju li nacionalnim pravilima i pravilima Europske unije tijekom cijelog razdoblja provedbe i trajanja projekta, a s ciljem provjere korištenja europskih sredstava prije isplate istih prema korisniku projekta. Ove provjere naročito se odnose na:

* provjeru isporuka i prihvatljivosti izdataka projekta, te obavljanje administrativnih provjera i provjera na terenu,
* nadziranje napretka projekta i izvještavanje o istome,
* dostava informacija o provjerenim izdatcima nacionalnim tijelima,
* provjera eventualnih sumnji na nepravilnosti i predlaganje korektivnih mjera,
* osiguravanje korištenja posebnog računovodstvenog sustava od strane korisnika za provedbu projekta,
* provedbu, odnosno kontrolu provedbe mjera vidljivosti i informiranja, osiguravanje pravilne provedbe ovih mjera od strane korisnika i ostalo.
  1. Opći cilj Projekta
     1. ***Ciljevi sukladno Operativnom programu***

Svrha predmetnog projekta je doprinos unaprjeđenju sustava javne vodoopskrbe, odvodnje i pročišćavanja otpadnih voda na području kojeg zahvaćaju aglomeracije Đurđevac, Virje, Ferdinandovac i Podravske Sesvete, a samim time i sveukupnom poboljšanju stanja okoliša na razini aglomeracija.

Republika Hrvatska je 2014. godine donijela Operativni program konkurentnost i kohezija za razdoblje 2014.-2020. godine (u daljnjem tekstu: OPKK). Cilj programa je investiranje u prioritetne sektore na području zaštite okoliša, a riječ je o očuvanju kvalitete pitke vode, pročišćavanju otpadnih voda i gospodarenju otpadom.

Projekt, koji je predmet razmatranja ove studije izvodljivosti, uključen je u tematski cilj br. 06 – Očuvanje i zaštita okoliša i promocija učinkovitosti resursa; investicijski prioritet br. 6ii – Ulaganje u sektor vodnoga gospodarstva kako bi se ispunili zahtjevi pravne stečevine Unije na području okoliša i zadovoljile potrebe koje su utvrdile države članice za ulaganjem koje izlazi iz te zahtjeve, te u specifični cilj 6ii2 – razvoj sustava odvodnje i pročišćavanja otpadnih voda s ciljem doprinosa poboljšanju stanja vode, kojeg glavni rezultat je veća stopa priključenosti stanovništva na javne sustave odvodnje i veća količina otpadne vode koja se pročišćava na odgovarajućoj razini nakon prikupljanja.

Realizacijom planiranih aktivnosti predmetnog projekta očekuje se ostvarenje sljedećih strateških ciljeva:

* ispunjavanje osnovnih zahtjeva Direktive 91/271/EEZ,
* povećanje priključenosti stanovništva s područja aglomeracija Virje – Novigrad Podravski, Đurđevac, Ferdinandovac i Podravske Sesvete na javni sustav vodoopskrbe i odvodnje i pročišćavanja,
* smanjenje opterećenja voda od nepročišćenih otpadnih voda,
* veća količina otpadne vode koja se pročišćava na odgovarajućoj razini nakon prikupljanja,
* osiguranje kvalitetnih uvjeta za život stanovništva predmetnog područja,
* sigurna i kontinuirana opskrba pitke vode na razmatranom području,
* zaštita tla i podzemnih voda kao važnih prirodnih i gospodarskih resursa,
* sprečavanje zaraza uzrokovanih izlijevanjem fekalnih voda ili njihovim prodiranjem u sustav vodoopskrbe,
* povećanje broja aglomeracija opremljenih infrastrukturom za odvodnju i pročišćavanje,
* uređenje prikupljanja, odvodnje i pročišćavanja otpadnih voda u skladu sa Direktivom o pročišćavanju komunalnih otpadnih voda,
* poboljšanje stanja vodoopskrbe.

Sukladno tematskom cilju 6ii OPKK, specifični ciljevi projekta su:

* 6ii 1 – Usluga poboljšane vodoopskrbe zbog poboljšanja hidrauličkog kapaciteta te izgradnje vodoopskrbnog cjevovoda za 9.477 stanovnika
* 6ii 2 – Usluga poboljšane obrade otpadnih voda za 15.513 ES zbog izgradnje sustava odvodnje i pročišćavanja otpadnih voda.

Drugi specifični ciljevi projekta su:

* izgradnja nove kanalizacijske mreže u ukupnoj duljini od 59.291,37 m
* izgradnja novog tlačnog voda u ukupnoj duljini od 20.745,55 m
* izgradnja 33 objekta na kanalizacijskoj mreži
* izgradnja 3.766 kućnih priključaka na kanalizacijsku mrežu
* proširenje 2 UPOV-a (UPOV Virje za dodatni kapacitet od 2.900 ES i UPOV Podravske Sesvete za dodatni kapacitet od 4.100 ES)
* izgradnja 1 novog UPOV-a Ferdinandovac kapaciteta 2.600 ES
* izgradnja 3.349 kućnih priključaka na vodoopskrbnu mrežu
* 3.264,66 m transportnog vodoopskrbnog cjevovoda
* 23.640,00 m nove vodoopskrbne mreže
* Rekonstrukcija 5.878,84 m postojeće vodoopskrbne mreže,
* 2 objekta na vodoopskrbnom sustavu (crpna stanica Čepelovac i vodosprema Čepelovac)
* ugradnja 6 okana za regulaciju tlaka.
  + 1. ***Ciljevi sukladno EU regulativi***

Mjere predviđene Projektom proizlaze iz obaveze usklađivanja nacionalnog zakonodavstva s EU legislativom.

Vodna politika Europske unije temelji se na **Okvirnoj direktivi o vodama (2000/60/EC)** (izmijenjenoj i dopunjenoj odlukom 2455/2001/EEZ Europskog parlamenta), kojom se nastoji uvesti režim integriranog upravljanja vodnim područjem. To je sveobuhvatan sustav osmišljen za zaštitu svih voda, s ciljem postavljanja jasnih ciljeva, odnosno postizanja dobrog stanja voda, kao i provođenja održivog korištenja voda. Direktiva ima za svrhu uspostavljanje okvira za zaštitu kopnenih površinskih voda, prijelaznih voda, priobalnih voda i podzemnih voda te:

1. sprječava daljnju degradaciju i štiti i učvršćuje stanje vodnih ekosustava kao i, s obzirom na potrebe za vodom, kopnenih ekosustava i močvarnih područja izravno ovisnih o vodnim ekosustavima;
2. obećava održivo korištenje voda na osnovu dugoročne zaštite raspoloživih vodnih resursa;
3. ima za cilj bolju zaštitu i poboljšanje vodnog okoliša, među ostalim i putem specifičnih mjera za postupno smanjenje ispuštanja, emisije i rasipanja opasnih tvari s prioritetne liste, te prestanak ili postupno eliminiranje ispuštanja, emisije ili rasipanja opasnih tvari s prioritetne liste;
4. osigurava progresivno smanjenje onečišćenja podzemnih voda i sprječava njihovo daljnje onečišćenje,
5. doprinosi ublažavanju posljedica poplavi i suša i na taj način i doprinosi:

* osiguravanju dostatnih količina površinskih i podzemnih voda dobre kvalitete potrebnih za održivo, uravnoteženo i pravično korištenje voda,
* znatnom smanjenju onečišćenja podzemnih voda,
* zaštiti kopnenih površinskih voda i morskih voda, i
* postizanju ciljeva relevantnih međunarodnih ugovora, uključujući i one koji su usmjereni na eliminaciju onečišćenja morskog okoliša, akcijom Zajednice prema članku 16., stavku 3. za prekidanje ili postupno eliminiranje ispuštanja, emisije i rasipanja opasnih tvari s prioritetne liste, a s konačnim ciljem postizanja u morskom okolišu, vrijednosti bliskih temeljnim koncentracijama tvari koje se prirodno javljaju i koncentracijama blizu nule za sintetske tvari .

Cilj **Direktive o pročišćavanju komunalnih otpadnih voda** **(91/271/EEZ, 98/15/EK)** je zaštititi vodeni okoliš od štetnih utjecaja (poput eutrofikacije) komunalnih otpadnih voda te se njome utvrđuju pravila za prikupljanje, pročišćavanje i ispuštanje otpadnih voda za sve države članice EU. Direktiva također obuhvaća otpadne vode koje nastaju u industrijama poput poljoprivredne i prehrambene industrije (primjerice obrada hrane i varenja piva). Države članice EU dužne su:

* prikupljati i pročišćavati otpadne vode u gradskim naseljima s najmanje 2.000 stanovnika te prikupljene otpadne vode podvrgavati sekundarnom pročišćavanju;
* primjenjivati naprednije pročišćavanje u gradskim naseljima s više od 10.000 stanovnika koja se nalaze u utvrđenim osjetljivim područjima;
* osigurati propisno održavanje stanica za pročišćavanje kako bi se osigurala zadovoljavajuća provedba i rad u svim normalnim vremenskim uvjetima;
* tražiti ovlaštenje za ispuštanje komunalnih otpadnih voda iz poljoprivredne i prehrambene industrije i iz industrijskih ispuštanja u sabirne sustave komunalnih otpadnih voda;
* poduzeti mjere kako bi ograničile onečišćenje prihvatnih voda od prelijevanja oborinskih voda u ekstremnim situacijama poput neuobičajeno obilne kiše;
* pratiti rad stanica za pročišćavanje i prihvatnih voda;
* pratiti odlaganje i ponovnu uporabu mulja iz otpadnih voda.

Uz navođenje metoda praćenja i ocjenjivanja rezultata, u Prilogu I. Direktive popisani su opći zahtjevi za:

* sabirne sustave;
* ispuštanja iz stanica za pročišćavanje komunalnih otpadnih voda, uključujući granične vrijednosti emisije za njih;
* industrijsku otpadnu vodu ispuštenu u komunalne sabirne sustave.

U Prilogu II. Direktive opisuju se mjerila za utvrđivanje osjetljivih i manje osjetljivih područja.

**Direktiva o kvaliteti vode namijenjene za ljudsku potrošnju** odnosi se na kakvoću vode namijenjene za ljudsku potrošnju te je donesena 3. studenog 1998. godine s ciljem zaštite ljudskog zdravlja od negativnih učinaka bilo kakvog zagađenja vode namijenjene za ljudsku potrošnju osiguravanjem njezina zdravlja i čistoće.

* + 1. ***Strateški ciljevi***

Realizacijom planiranih aktivnosti predmetnog projekta očekuje se ostvarenje sljedećih strateških ciljeva:

- ispunjavanje osnovnih zahtjeva Direktive 91/271/EEZ,

- povećanje priključenosti stanovništva s područja aglomeracija Đurđevac, Virje, Ferdinandovac i Podravske Sesvete na javni sustav vodoopskrbe i odvodnje i pročišćavanja,

- smanjenje opterećenja voda od nepročišćenih otpadnih voda,

- veća količina otpadne vode koja se pročišćava na odgovarajućoj razini nakon prikupljanja,

- osiguranje kvalitetnih uvjeta za život stanovništva predmetnog područja,

- sigurna i kontinuirana opskrba pitkom vodom promatranog područja,

- zaštita tla i podzemnih voda kao važnih prirodnih i gospodarskih resursa,

- sprječavanje zaraza uzrokovanih izlijevanjem fekalnih voda ili njihovim prodiranjem u sustav vodoopskrbe,

- povećanje broja aglomeracija opremljenih infrastrukturom za odvodnju i pročišćavanje,

- poboljšanje stanja vodoopskrbe.

* + 1. ***Socio-ekonomski ciljevi***

Opći strateški pristup vodno-komunalnih infrastrukturnih projekata usmjeren je na provedbu politika koje za cilj imaju konvergenciju s EU, podizanje životnog standarda građana i promicanje održivog i ravnomjernog razvitka.

Postizanje općeg cilja OP-a doprinijet će poboljšanom stanju okoliša i unaprijediti zaštitu okoliša u ovim pod-sektorima, čime će se podržati održivi model razvitka koji prepoznaje okoliš kao jedan od tri stupa razvoja.

Izgradnja i proširenje okolišne infrastrukture na teritoriju Republike Hrvatske će povećati društveni i gospodarski potencijal regija, stvoriti bolje životne uvijete za građane, te pomoći podizanju životnog standarda i poboljšanju javnog zdravlja.

Kao opći socio-ekonomski ciljevi mogu se navesti:

* Obveza koju u ovom slučaju imaju jedinice lokalne samouprave a koja proizlazi iz zakonodavstva iz područja upravljanja vodama implementacijom ovog projekta omogućiti će investiciju u okolišnu infrastrukturu značajno sufinanciranu iz EU Kohezijskog fonda, koju sa druge strane ne bi bilo moguće provesti u ovakvom obimu
* Pružanjem osnovnih okolišnih usluga doprinosi se većoj atraktivnosti područja i poboljšanju uvjeta za poslovanje i investicije
* Omogućiti će se učinkovitije korištenje resursa i tako pridonijeti smanjenju emisija u okoliš

Tako se ovim projektom:

* Doprinosi smanjenju lokalnih razlika u stupnju razvoja povećanjem kvalitete života,
* Doprinosi ispunjenju međunarodnih obveza, posebno u pogledu preuzimanja pravne stečevine EU i obveza koje proizlaze iz punopravnog članstva u EU;
* Povećava izravna i neizravna gospodarske korist od investicija;
* Postiže učinkovita apsorpcija dostupnih EU fondova.
* Smanjuju se troškovi zbrinjavanja otpadnih voda potrošača koji u postojećem stanju imaju septičke jame.
* Poboljšati će se kakvoća vodnih cjelina koji su trenutno ugroženi nekontroliranim zbrinjavanjem otpadnih voda.
* Smanjiti će se zdravstveni rizici na području aglomeracije.
* Uz bitnu naznaku da je projekt potrebno pripremiti i na način da cijena vodnih usluga mora biti prihvatljiva za stanovništvo (ispod 3% primanja prosječnog kućanstva).

Procijenjeno je da će na kanalizacijski sustav u kategoriji stanovništvo 2025. godine biti priključeno 80% potrošača u aglomeracijama, dok će u kategoriji pravne osobe - poduzeća 2025. godine biti priključeno 99% potrošača.

* 1. Svrha Ugovora

Svrha Ugovora o uslugama nadzora u sklopu projekta „Izgradnja vodnokomunalne infrastrukture aglomeracija Đurđevac, Virje, Ferdinandovac i Podravske Sesvete“ je **osigurati kvalitetan nadzor nad provedbom projekta**, a za:

1. **Izgradnja/dogradnja sustava vodoopskrbe i odvodnje Općine Novigrad Podravski (izvođenje radova u Općini Novigrad Podravski te naseljima Javorovac, Borovljani i Vlaislav)**

*Sustav odvodnje*

* Izgradnja gravitacijskih kanala (3.410,02 m)
* Izgradnja tlačnih cjevovoda (5.157,21 m)
* Rekonstrukcija preljevnih objekata (2 kom)
* Izgradnja crpne stanice (4 kom)
* Izgradnja retencijskog bazena 150 m3 (1 kom)
* Izgradnja priprema za kućne priključke na kanalizacijsku mrežu (485 kom)

*Sustav vodoopskrbe*

* Izgradnja priprema za kućne priključke na vodoopskrbnu mrežu (107 kom)

1. **Izgradnja sustava vodoopskrbe i odvodnje Općine Virje (izvođenje radova u Općini Virje te naseljima Miholjanec, Rakitnica i Donje Zdjelice)**

*Sustav odvodnje*

* Izgradnja gravitacijskih kanala (8.643,40 m)
* Izgradnja tlačnih cjevovoda (4.996,89 m)
* Izgradnja crpnih stanica (5 kom)
* Izgradnja priprema za kućne priključke na kanalizacijsku mrežu (909 kom)

*Sustav vodoopskrbe*

* Izgradnja priprema za kućne priključke na vodoopskrbnu mrežu (685 kom)
* Izgradnja 1 (jednog) okna s opremom za regulaciju tlakova u sustavu

1. **Izgradnja/dogradnja sustava vodoopskrbe i odvodnje Grada Đurđevca ((izvođenje radova u Gradu Đurđevcu te naseljima Budrovac, Čepelovac, Sveta Ana, Suha Katalena, Sirova Katalena, Mičetinac, Grkine i Severovci)**

*Sustav odvodnje:*

* Izgradnja gravitacijskih kanala (9.801,35 m)
* Izgradnja tlačnih cjevovoda (3.190,05 m)
* Izgradnja crpnih stanica (3 kom)
* Rekonstrukcija preljevnih objekata (6 kom)
* Izgradnja priprema za kućne priključke na kanalizacijsku mrežu (278 kom)

*Sustav vodoopskrbe:*

* Izgradnja vodoopskrbnog cjevovoda planirana vodosprema „Čepelovac“ – postojeća vodosprema „Budrovac“ (3.264,66 m)
* Zamjena/izgradnja vodoopskrbnih cjevovoda u naselju Đurđevac (5.878,84 m)
* Izgradnja 1 (jednog) okna s opremom za regulaciju tlakova u sustavu
* Izgradnja vodospreme „Čepelovac“ (2.500 m3) s crpnom stanicom „Čepelovac“
* Izgradnja priprema za kućne priključke na vodoopskrbnu mrežu (600 kom)

1. **Izgradnja sustava vodoopskrbe i odvodnje Općine Ferdinandovac (izvođenje radova u naselju Ferdinandovac)**

*Sustav odvodnje*

* Izgradnja gravitacijskih kanala (6.404,41 m)
* Izgradnja tlačnih cjevovoda (417,38 m)
* Izvedba crpnih stanica (2 kom)
* Izgradnja priprema za kućne priključke na kanalizacijsku mrežu (531 kom)

*Sustav vodoopskrbe*

* Izgradnja pripreme za kućne priključke na vodoopskrbnu mrežu (476 kom)
* Izgradnja 1 (jednog) okna s opremom za regulaciju tlakova u sustavu

1. **Izgradnja sustava vodoopskrbe i odvodnje Općine Kloštar Podravski (izvođenje radova u naseljima Kloštar Podravski, Budančevica, Prugovac, Kozarevac, Podravske Sesvete)**

*Sustav odvodnje*

* Izgradnja gravitacijskih kanala (31.032,19 m)
* Izgradnja tlačnih cjevovoda (6.984,02 m)
* Izgradnja crpnih stanica (10 kom)
* Izgradnja priprema za kućne priključke na kanalizacijsku mrežu (1.563 kom)

*Sustav vodoopskrbe*

* Izgradnja sekundarnih vodoopskrbnih cjevovoda (23.640,00 m)
* Izgradnja priprema za kućne priključke za vodoopskrbnu mrežu (1.481 kom)
* Izgradnja 3 (tri) okna s opremom za regulaciju tlakova u sustavu

1. **Izgradnja nadzorno-upravljačkog sustava:**

* Elektrotehnička oprema postojećih CS (17 kom),
* Elektrotehnička oprema projektiranih (CS 24 kom)
* Elektrotehnička oprema postojećih i rekonstruiranih UPOV-a (4 kom)
* Elektrotehnička oprema centralnog nadzorno upravljačkog centra (1 kom)

1. **Projektiranje i izgradnja:**

* UPOV-a Ferdinandovac kapaciteta 2.600 ES s II. stupnjem pročišćavanja otpadnih voda primjenom SBR tehnologije
* UPOV-a Virje (povećanje kapaciteta s 5.000 ES-a na 7.900 ES-a, II. stupanj pročišćavanja otpadnih voda)
* UPOV-a Podravske Sesvete (povećanje kapaciteta s 1.800 ES-a na 5.900 ES-a, II. stupanj pročišćavanja otpadnih voda sa ispusnim kanalom)
  1. Rezultati koje treba postići Izvršitelj

Očekuje se da će Izvršitelj ugovora postići sljedeće rezultate:

* Nadzor nad izgradnjom jednog (1) i dogradnjom dva (2) uređaja za pročišćavanje otpadnih voda proveden u potpunoj sukladnosti s FIDIC Žutom knjigom, ovim Ugovorom i relevantnim zakonodavstvom RH i EU,
* Nadzor nad izgradnjom/dogradnjom sustava vodoopskrbe i odvodnje proveden u potpunoj sukladnosti s FIDIC Crvenom knjigom, ovim Ugovorom i relevantnim zakonodavstvom RH i EU.

1. Rizici

U nastavku se navode rizici koje Izvršitelj može očekivati tijekom izvršenja Ugovora. U nastavku se navode primjerice, ali ne isključivo, rizici na koje se odnosi ova točka:

* Kašnjenja u sufinanciranju;
* Kašnjenja i druge poteškoće s nadmetanjem te postupkom vrednovanja nadmetanja te zakašnjelo potpisivanje ugovora o radovima;
* Kašnjenje uslijed neizvršavanja Izvođača;
* Kašnjenje uslijed loših vremenskih prilika, neočekivanih uvjeta tla, arheoloških nalaza na gradilištu;
* Nužnost primjene novog zakonodavstva koja zahtijeva promjene metoda izgradnje ili opremanja;
* Ukoliko definirani opseg usluga premašuje raspoloživi proračun i stoga je potrebno ponovno razmotriti prioritete;
* Neuspješna suradnja između Izvršitelja, Naručitelja i Izvođača;

Navedeni rizici su oni koje Izvršitelj može očekivati tijekom izvršenja Ugovora. Većinom su to rizici na koje Izvršitelj nema utjecaja, ali kojih mora biti svjestan i o istima voditi računa prilikom formiranja svoje cijene.

1. Opseg radova
   1. Općenito
      1. ***Opis dijela projekta koji je predmet usluga nadzora***

Projekt „Izgradnje vodno komunalne infrastrukture aglomeracija Đurđevac, Virje, Ferdinandovac i Podravske Sesvete“ obuhvaća radove na izgradnji/dogradnji sustava vodoopskrbe i odvodnje, te radove izgradnje jednog (1) i dogradnje dva (2) uređaja za pročišćavanje otpadnih voda.

Projekt obuhvaća 9 (devet) ugovora o radovima, odnosno aktivnosti, kako je navedeno u nastavku:

|  |  |
| --- | --- |
| **Broj aktivnosti** | **Opis aktivnosti** |
| 1. | Nadzor nad provedbom ugovora o radovima izgradnje/dogradnje sustava vodoopskrbe i odvodnje Općine Novigrad Podravski |
| 2. | Nadzor nad provedbom ugovora o radovima izgradnje sustava vodoopskrbe i odvodnje Općine Virje |
| 3. | Nadzor nad provedbom ugovora o radovima izgradnje/dogradnje sustava vodoopskrbe i odvodnje Grada Đurđevca |
| 4. | Nadzor nad provedbom ugovora o radovima izgradnje sustava odvodnje Općine Ferdinandovac |
| 5. | Nadzor nad provedbom ugovora o radovima izgradnje sustava vodoopskrbe Općine Kloštar Podravski |
| 6. | Nadzor nad izgradnjom nadzorno-upravljačkog sustava |
| 7. | Nadzor nad provedbom ugovora o radovima:  izgradnje UPOV-a Ferdinandovac kapaciteta 2.600 ES s II. stupnjem pročišćavanja otpadnih voda primjenom SBR tehnologije,  dogradnje UPOV-a Virje (povećanje kapaciteta s 5.000 ES-a na 7.900 ES-a, II. stupanj pročišćavanja otpadnih voda) i  dogradnje UPOV-a Podravske Sesvete (povećanje kapaciteta s 1.800 ES-a na 5.900 ES-a, II. stupanj pročišćavanja otpadnih voda sa ispusnim kanalom (813,28 m) |

**Usluge nadzora u okviru ovog Ugovora obuhvaćaju usluge stručnog nadzora (građevinski, strojarski, elektro, geodetski) u smislu Zakona o gradnji (NN 153/13, 20/17, 39/19, 125/19) i ostalih važećih zakonskih i podzakonskih akata te usluge koordinatora zaštite na radu.**

**Nadzor će se provoditi u skladu s uvjetima sklopljenog Ugovora o javnoj nabavi,** **s FIDIC uvjetima ugovora o građenju (FIDIC Crvena knjiga), Zakonom o gradnji (NN 153/13, 20/17, 39/19, 125/19) i Zakonom o poslovima i djelatnostima prostornog uređenja i gradnje (NN 78/15, 118/18, 110/19), i drugim relevantnim zakonodavnim aktima važećim za ovu vrstu građevina, pa se tako pri provedbi stručnog nadzora Izvršitelj dužan u svemu se pridržavati odredbi Pravilnika o načinu provedbe stručnog nadzora građenja, obrascu, uvjetima i načinu vođenja građevinskog dnevnika te o sadržaju završnog izvješća nadzornog inženjera (NN 111/14, 107/15, 20/17, 98/19). Usluge koordinatora zaštite na radu će se vršiti u svemu prema važećem Zakonu o zaštiti na radu (NN 71/14, 118/14, 154/14 , 94/18, 96/18), podzakonskim aktima i posebice Pravilnikom o zaštiti na radu na privremenim gradilištima (NN 48/18).**

* + 1. ***Mjesto izvršenja usluga***

Mjesto izvršenja usluga je uslužno područje Naručitelja Komunalije d.o.o. Đurđevac, prema aktivnostima kako slijedi:

| **Aktivnost** | **Naziv** | **Mjesto izvođenja radova** |
| --- | --- | --- |
| 1. | Nadzor nad provedbom ugovora o radovima izgradnje/dogradnje sustava odvodnje općine Novigrad Podravski (izvođenje radova u naseljima Novigrad Podravski i Delovi) | Naselja Novigrad Podravski i Delovi |
| 2. | Nadzor nad provedbom ugovora o radovima izgradnje sustava odvodnje općine Virje (izvođenje radova u naseljima Virje, Šemovci i Hampovica) | Naselja Šemovci i Hampovica, Virje |
| 3. | Nadzor nad provedbom ugovora o radovima izgradnje/dogradnje sustava vodoopskrbe i odvodnje grada Đurđevca (Đurđevca (izvođenje radova u naseljima Đurđevac,Budrovac i Čepelovac) | Naselja Đurđevac, Budrovac i Čepelovac |
| 4. | Nadzor nad provedbom ugovora o radovima izgradnje sustava odvodnje općine Ferdinandovac (izvođenje radova u naselju Ferdinandovac) | Naselje Ferdinandovac |
| 5. | Nadzor nad provedbom ugovora o radovima izgradnje sustava vodoopskrbe općine Kloštar Podravski (izvođenje radova u naseljima Kloštar Podravski, Budančevica, Prugovac, Kozarevac, Podravske Sesvete ) | Naselja Kloštar Podravski, Budančevica, Prugovac, Kozarevac i , Podravske Sesvete |
| 6. | Nadzor nad izgradnjom nadzorno-upravljačkog sustava: | Područje cijelog obuhvata projekta |
| 7. | Nadzor nad provedbom ugovora o radovima:  izgradnje UPOV-a Ferdinandovac kapaciteta 2.600 ES s II. stupnjem pročišćavanja otpadnih voda primjenom SBR tehnologije,  dogradnje UPOV-a Virje (povećanje kapaciteta s 5.000 ES-a na 7.900 ES-a, II. stupanj pročišćavanja otpadnih voda i dogradnje UPOV-a Podravske Sesvete (povećanje kapaciteta s 1.800 ES-a na 5.900 ES-a, II. stupanj pročišćavanja otpadnih voda sa ispusnim kanalom (813,28 m) | Naselje Ferdinandovac, Virje i Podravske Sesvete |

* 1. Detaljan opis obveza Izvršitelja

Svi zadaci nadzora izvodit će se poštujući zahtjeve hrvatskog i europskog zakonodavstva. U okviru ovog Ugovora, Izvršitelj je dužan ispuniti sljedeće:

* obveze Inženjera definirane Uvjetima ugovora o građenju (FIDIC Crvena knjiga),
* obveze nadzornih inženjera kako je definirano Zakonom o gradnji (NN 153/13, 20/17, 39/19, 125/19) i Zakonom o poslovima i djelatnostima prostornog uređenja i gradnje (NN 78/15, 118/18, 110/19),
* nadzor nad izradom projektne dokumentacije od strane Izvođača u ugovorima koji su predmet usluga nadzora te
* sve ostale obveze definirane ovim Projektnim zadatkom.

Nadzor nad izvođenjem radova sastoji se od stručnog nadzora prema Zakonu o gradnji (NN 153/13, 20/17, 39/19, 125/19) i Zakonu o poslovima i djelatnostima prostornog uređenja i gradnje (NN 78/15, 118/18, 110/19) te od kontrole izvršavanja ugovornih obveza Izvođača prema Naručitelju i poduzimanja odgovarajućih mjera za realizaciju tih obveza. Također, Izvršitelj je dužan nadzirati i odobravati izradu projektne dokumentacije od strane Izvođača i to:

* za ugovore za izvođenje radova temeljem FIDIC crvene knjige:
  + izradu izvedbenih projekata, i
  + izradu projekata izvedenog stanja.
* za ugovore za izvođenje radova temeljem FIDIC žute knjige:
  + izmjene i dopune idejnih projekata (ukoliko je primjenjivo), i
  + izradu glavnih projekata, i
  + izradu projekta izvedenog stanja

Sadržaj usluge nadzora u okviru ovog ugovora obuhvaća uz zakonske obveze i slijedeću provjeru:

* trošenja sredstava po namjeni, dinamici i visini (kontrola: izmjera, građevne knjige, situacija, proračuna razlike u cijeni, obračuna nepredviđenih i naknadnih radova, realizacije planirane dinamike financiranja, utroška sredstava u odnosu na postavke iz investicijskog programa, režijskih sati radnika i mehanizacije; poduzimanje odgovarajućih mjera ako se ocijeni da će doći do prekoračenja investicijskog iznosa),
* održavanje ugovorenih rokova (utvrđivanje rokova početka, praćenje odvijanja radova prema operativnom planu, te interveniranje u slučaju odstupanja od plana, kontrola da li gradilište raspolaže s radnicima odgovarajuće kvalifikacijske strukture i odgovarajućom mehanizacijom prema operativnom planu, pregled eventualnog rebalansa plana, kontrola međurokova i sl.),
* kvaliteta radova (vizualni pregled, kontrola i pregled dokumentacije kojom izvođač dokazuje kvalitetu u pogledu rezultata ispitivanja i učestalosti, pregled rada terenskih laboratorija izvođača, prisustvo kod uzimanja uzoraka za ispitivanje, preuzimanje radova, pregled pogona izvođača i podizvođača izvan gradilišta kao što su armiračnice, betonare, asfaltne baze, separacije i dr., preuzimanje opreme, organiziranje kontrolnih i tekućih ispitivanja, po potrebi organiziranje pregleda po specijaliziranim stručnjacima, poduzimanje mjera za otklanjanje nedostataka i dr.),
* izgradnje prema građevinskoj dozvoli/potvrdi glavnog projekta i izvedbenom projektu (kontrola visinskih i duljinskih kota, tlocrtnih gabarita, radijusa, upotrebe materijala prema projektu, provođenja koncepcije građevine prema projektu, tumačenje nejasnoća iz projekta, rješavanje pojedinih detalja i sl.),
* ostalo (kontrola unošenja podataka u građevinski dnevnik, ovjeravanje situacija, razni izvještaji i analize, sređivanje dokumentacije na gradilištu za tehnički pregled, koordiniranje rada pojedinih sudionika u izgradnji, sudjelovanje u postupku primopredaje i konačnog obračuna te obavljanje drugih poslova ako je za to ovlašten od Naručitelja.

Izvršitelj će provoditi svoje dužnosti i djelovati:

* Proaktivno, tamo gdje je inicijativa kod Izvršitelja u upravljanju Ugovorom;
* Reaktivno, kao odgovor na zahtjeve Izvođača ili Naručitelja;
* Pasivno, u poštivanju zahtjeva Ugovora.

Izvršitelj je dužan vršiti obveze i nadležnosti Inženjera te nadzornog inženjera kako je to navedeno, ili se može protumačiti iz Ugovora, kao i provoditi odredbe Ugovora, rješavajući situacije u skladu s Ugovorom, uzimajući u obzir sve relevantne okolnosti.

Svi podaci koje Naručitelj ustupi Izvršitelju i označi tajnim, Izvršitelj će koristiti isključivo u svrhu izvršenja ovog Ugovora i neće ih ustupiti trećim osobama.

* + 1. ***Faza pripreme***

Tijekom faze pripreme, Izvršitelj će, između ostaloga:

* Postaviti pravilnu i funkcionalnu organizaciju nadzora te poduzeti sve pripremne radove koji omogućuju brz i učinkovit početak svakodnevnih aktivnosti nadzora, između ostalog:
  + Mobilizirati osoblje na lokaciji dogovorenoj s Izvođačima ili s Naručiteljem (i/ili Voditeljem projekta) ukoliko ugovor za radove tek treba biti potpisan;
  + Pripremiti kratki priručnik o procedurama nadzora, te za isti dobiti odobrenje od Naručitelja (i/ili Voditeljem projekta). Priručnik će između ostalog sadržavati i sljedeće:
    - *Rutine provjere, odobrenja, svakodnevni rad (dnevnik), sastanke, izvještavanje, alternativna rješenja, itd.;*
    - *Plan izvještavanja, elaboriran kako je to definirano u poglavlju 6.;*
    - *Odobrenja, procedure, formulare i zahtjeve za izvještavanje u skladu sa svom relevantnom važećom zakonskom regulativom;*
    - *Formulare za procedure i zahtjevi za izvještavanje u skladu s FIDIC Uvjetima ugovora;*
    - *Izvještavanje za financijsku kontrolu i upravljanje programima u skladu i u dogovoru s Ugovornim tijelom;*
    - *Komunikacijski kanali s glavnim dionicima;*
    - *Upravljanje dokumentima i distribucija;*
    - *Procedure osiguranja kvalitete i kontrole za aktivnosti nadzora i upravljanje ugovorima;*
* Pripremiti detaljan vremenski plan aktivnosti (plan nadzora) za cjelokupni projekt sa precizno definiranim sudjelovanjima pojedinih stručnjaka na gradilištu, koji će biti adekvatan za mjesečno ažuriranje tijekom trajanja ugovora o uslugama, te s poveznicama na zahtjeve za izvještavanje;
* Procijeniti uvjete na gradilištu, vezane tehničke standarde i zakone;
* Pomoći Naručitelju (i/ili Voditelju projekta) oko pregleda i odobrenja svih potrebnih potvrda, jamstava, polica osiguranja itd. za početak građevinskih radova;
* Pregledati i odobriti police osiguranja Izvođača te provedbu programa Izvođača u vezi sa:
  + Mobilizacijom na lokacije, građevinske opreme, upravljanje prometom do lokacije, zdravstvene i sigurnosne procedure, upravljanje lokacijom i sigurnosnim mjerama;
  + Provjerom, testiranjem, programima i procedurama puštanja u rad;
  + Priručnicima za rad i održavanje na hrvatskom jeziku, regrutiranje i planovi obuke djelatnika krajnjeg korisnika za rad i održavanja pojedinih postrojenja;
* Potvrditi Plan utroška novčanih sredstava radova s Naručiteljem (i/ili Voditeljem projekta) i Izvođačima;
* Dogovoriti vrijeme i početak radova;
* Voditi inicijalne sastanke za sve ugovore o radovima;
* Pomoći Naručitelju u promoviranju Projekta kako bi se ispunili zahtjevi EU o komunikaciji i vidljivosti;
* Definirati sve elemente u vezi s izvođenjem aktivnosti s Voditeljem projekta;
* Izraditi Plan kontrole kvalitete i dostaviti ga na odobrenje naručitelju u razdoblju od 42 (četrdeset i dva) dana nakon izdavanja obavijesti o Datumu početka radova – zasebno za svaku Aktivnosti koje su predmet nadzora. Izvršitelj će izraditi Plan kontrole kvalitete koja minimalno opisuje:
  + sažetak plana kontrolnih ispitivanja prema izvođačevom planu osiguranja kvalitete
  + plan kontrole ispitivanja kvalitete isporučenih materijala i izvedenih radova uz prikaz pojedinih vrsta radova podijeljenih po infrastrukturnim podsustavima te pripadnog broja i opisa kontrolnih ispitivanja i verifikacije rezultata po učestalosti i količini navedenoj u troškovniku.
* Izraditi Početno izvješće sukladno zahtjevima u poglavlju 6.1.
  + 1. ***Faza građenja***

Tijekom faze građenja Izvršitelj će, između ostaloga, provoditi i sljedeće:

* Vršiti nadzor nad općom provedbom aktivnosti Izvođača, te osiguranje njihove usklađenosti s uvjetima Ugovora, uključujući i Posebne uvjete, koji se primjenjuju uz Opće uvjete FIDIC Crvene knjige i Žute knjige, zahtjevima kvalitete, te općim opsegom projekta, od zaključivanja ugovora do uključujući Testove prije i pri puštanju u rad, Testovi po dovršetku, pokusni rad, Preuzimanje, uključujući pripremu zapisnika o preuzimanju, i izdavanje potvrde o preuzimanju;
* Kontrolirati izradu projektne dokumentacije svih Izvođača, što se posebice odnosi na kontrolu izrade glavnog i izvedbenog projekta (primjenjivo na žutu knjigu);
* Provoditi nadzor nad svim aktivnostima Izvođača sukladno važećoj regulativi RH, svakodnevno i ažurno;
* Provoditi nadzor na licu mjesta, koordinaciju i administraciju ugovora, kako bi se osigurala usklađenost radova i opskrbe s ciljevima, projektima, vremenskim planom, te izvješćivanjem, troškovima, kvalitetom, testiranjem, ekološkim, sigurnosnim i svim ostalim zahtjevima ugovora te postigla svrha projekta;
* Provjeravati projekte Izvođača, nacrte s popisom podataka i podacima o instalacijama kako bi se osiguralo da Izvođač slijedi namjere projekta te specifikacije;
* Tijekom cijelog razdoblja gradnje pratiti pravodobnu pripremu projektne dokumentacije i svih ostalih dokumenata potrebnih za dovršetak projekta;
* Provjeravati i komentirati podneske Izvođača i o tome pravodobno informirati Naručitelja (i/ili Voditelja projekta);
* Nadzirati, usmjeravati, odnosno koordinirati sve ugovore o radovima, dostavi materijala, dobavi i instaliranju elektro, strojarske i računalne opreme, uslugama i ostalim obvezama nužnim za dovršetak svakog dijela Projekta;
* Inicirati, voditi i koordinirati sastanke na lokaciji te sastanke vezanim uz mjesečni napredak radova; pravovremeno pripremati i izdavati zapisnike s tih sastanaka te osiguravati da se sva nastala pitanja brzo rješavaju. Zapisnici sa sastanaka vode se na hrvatskom jeziku latiničnim pismom.
* Pružati pomoć na zahtjev Naručitelja (i/ili Voditelja projekta) telefonom/faksom/elektroničkom poštom o bilo kojem pitanju u vezi s provedbom ugovora, uključujući ad hoc izvješća;
* Provjeravati i izvještavati Naručitelja o sukladnosti i točnosti svih certifikata, polica osiguranja, vrijednosnica, jamstava, obeštećenja za koje je Izvođač odgovoran prema Uvjetima Ugovora;
* Pregledavati pristiglu projektnu dokumentaciju Izvođača te posljedično, nakon dobivanja odobrenja od Naručitelja (i/ili Voditelja projekta), odobravati ili davati korektivne upute kako bi se osigurala potpuna usuglašenost s Ugovorom (posebice sa zahtjevima Naručitelja i tehničkim specifikacijama);
* Inženjer ili Predstavnik Izvođača može od drugog zahtijevati da sudjeluje na sastancima rukovodstva u cilju razmatranja budućeg rada. Inženjer i Predstavnik Izvođača mogu pozvati i druge osobe da prisustvuju. Inženjer će voditi zapisnik o sastanku. Inženjer i Predstavnik Izvođača dužni su na sastanke rukovodstva pozvati Voditelja projekta. Inženjer i Predstavnik Izvođača potpisat će zapisnike kao vjerodostojne zapise dan nakon sastanka. Inženjer će dostaviti kopije zapisnika svima koji su sudjelovali na sastanku. Odgovornost za bilo koju akciju navedenu u zapisniku koju treba poduzeti bit će u skladu s Ugovorom. Dnevni red takvih sastanaka će pokrivati pregled napredovanja, pregled programa i planova budućih aktivnosti, stanje osoblja, tehničke poslove, sigurnost, mehanizaciju, nabavu materijala, plaćanja, sadašnje i predviđene poteškoće, suradnju s ostalim izvođačima, i ostale prikladne teme. Prije mobilizacije na gradilište redoviti sastanci će se održavati mjesečno, a nakon početka radova na gradilištu sastanci će se održavati tjedno. Ostali sastanci održavat će se po potrebi;
* Pratiti napredak radova te pravodobno izvještavati Voditelja projekta i Naručitelja o svim mogućim problemima koji mogu nastati i utjecati na postizanje ciljeva projekta;
* Za svako povećanje Ugovorne cijene ugovora o izvođenju radova, Inženjer će pisano zahtijevati od Izvođača u ime Naručitelja da poveća vrijednost bankarske garancije Izvođača za odgovarajući postotak;
* Potpisivati građevinski dnevnik Izvođača koji će se voditi u skladu s važećim propisima te čuvati jednu od potpisanih kopija;
* Kontrolirati i potpisivati listove građevinske knjige Izvođača za radove;
* Odobravati testiranja svih proizvoda i materijala koje je potrebno ugraditi u skladu s ugovorima o radovima te nacionalnim i međunarodnim standardima i procedurama.
* Sudjelovati prilikom testiranja i kontrola svih važnih ugrađenih elemenata. Testove i kontrole za strojarske i elektro radove u kojima će Izvršitelj biti uključen su, između ostalog, sljedeći:
  + Provjera lokacije;
  + Suhe i mokre probe sve procesne opreme;
  + Mjerenje razine buke i kvalitete zraka unutar i izvan zgrada;
* Provoditi svakodnevne provjere gradilišta kako bi provjerio kvalitetu izvođenja radova te uvjete zaštite na radu;
* Predlagati Izvođaču radova moguće prilagodbe projekta, specifikacija, radova ili programa rada, koje mogu postati potrebne ili korisne tijekom ili nakon izvođenja radova;
* Savjetovati Naručitelja preko Voditelja projekta o mogućim načinima smanjenja troškova projekta, smanjenja vremena izvođenja ili poboljšanja kvalitete radova;
* Izdavati naloge za promjenama provođenja pojedinih elemenata ugovora, ako je potrebno, te analizirati eventualne prijedloge Izvođača za promjenama. Izvršitelj će Naručitelju predati na odobrenje kratko izvješće o eventualnim promjenama za koje je potrebno navesti:
  + Potrebu za promjenom;
  + Utjecaj promjene s obzirom na kvalitetu, troškove i vrijeme;
  + Preporuke Izvršitelja.
* Pisanim izvješćem informirati Naručitelja o potrebi izrade Dopune Ugovora, vezano uz provođenje značajnih modifikacija;
* Pregovarati s Izvođačem o varijacijama i prilagodbama te o tome davati pisane preporuke Naručitelju (i/ili Voditelju projekta) uključujući opis aktivnosti i cijene za sve neplanirane radove;
* Provjeravati i odobravati dokumente o izvedenom stanju i ostale građevinske dokumente koje zahtijeva hrvatsko zakonodavstvo, priručnike za rad i održavanje pojedinih postrojenja ili strojeva, popis rezervnih dijelova i ostalu dokumentaciju te također pratiti isporuku svih izvješća, atesta, zapisa, potvrda o sukladnosti itd. pripremljenih ili dostavljenih od strane Izvođača, osiguravajući da su u potpunosti ujednačeni, indeksirani i pravilno prezentirani;
* Odobravati program pokusnog rada, puštanje u pokusni rad i faze pokusnog rada;
* Sudjelovati u pripremi elaborata za prijavu pokusnog rada i kontrolirati dovršenje izgradnje kolektorske mreže kojom se otpadna voda iz sustava doprema na postrojene za pročišćavanje otpadnih voda te definirati uvjete pod kojim se otpadna voda priključuje na postrojenje (nakon provođenja mokrih proba);
* Definirati progres pokusnog rada u smislu uhodavanja procesa i uzimanja uzoraka za laboratorijska kontrolna ispitivanja;
* Nadzirati i odobravati rezultate testiranja prema potrebi;
* Nadzirati i bilježiti tehnološka testiranja izvedena od strane Izvođača te potvrđivati usuglašenost funkcionalnih testova;
* Odgovoran je i osigurava da Izvođač poštuje zahtjeve ugovora te posebice zahtjeve pokusnog rada, puštanja u rad i postizanje traženih parametara testiranja te da se poštuju jamstva prema ugovoru;
* Kontrolirati i potvrđivati izrađeni program obuke i provedbu obuke osoblja Naručitelja koju provodi Izvođač;
* Zajedno s Naručiteljem pratiti tijek obuke osoblja Naručitelja i pokusnog rada;
* Kontrolirati i odobravati Upute za rad i održavanje pripremljene od strane Izvođača u uskoj suradnji s Naručiteljem (i/ili Voditeljem projekta);
* Pomagati Naručitelju (i/ili Voditelju projekta) u praćenju poštivanja provedbe ugovora o projektu u smislu ciljeva, fizičkih indikatora, vremena i troškova. Kad god je potrebna promjena/prilagodba ugovora o projektu, Izvršitelj će obavijestiti Naručitelja preko Voditelja projekta te nadalje pružati argumente potpore i dokumente o takvoj odluci;
* Nadzirati izradu i pažljivo kontrolirati dokumentaciju izvedenog stanja i inzistirati na stvaranju fotodokumentacije po svim fazama tijekom izgradnje svih objekata koji su predmet nadzora;
* Organizirati i održavati sustav arhiviranja (digitalni i na papiru) za svu dokumentaciju i komunikaciju u vezi s provedbom radova. Sustav arhiviranja vodit će se u skladu i sa zahtjevima institucija financiranja i sukladno hrvatskom zakonodavstvu. Po dovršetku projekta, Izvršitelj će predati preko Voditelja projekta Naručitelju sav arhivski materijal;
* Za vrijeme izvođenja radova u suradnji s Naručiteljem (i/ili Voditeljem projekta):
  + nadzirati Izvođače u provođenju svih potrebnih privremenih mjera kojima se osigurava da se tijekom izvođenja radova ni u jednom trenutku ne ugrozi funkcionalnost sustava vodoopskrbe i odvodnje otpadnih voda;
  + dogovarati pogodna mjesta i termine za eventualna rezanja i spajanja/prespajanja na postojeće sustave;
  + nadzirati Izvođača te osiguravati poštivanje svih mjera zaštite na radu.
* Posebnu pažnju pružati koordinaciji radova između ugovora za radove;
* Provoditi potrebne inspekcije o preuzimanju roba i radova zajedno s predstavnicima Naručitelja (i/ili Voditeljem projekta); priprema potvrde o preuzimanju, popisa kvarova i ostalih dokumenata koje zahtijevaju uvjeti Ugovora;
* Primati, kontrolirati i ovjeravati privremene situacije koje su osnova za isplatu Izvođačima, utvrđivati vrijednost izvedenih radova Izvođača u skladu s ugovorima o radovima. Izvršitelj treba provjeriti i ovjeriti privremene situacije u roku definiranom općim uvjetima ugovora uz prateću dokumentaciju ili će odbiti privremenu situaciju uz pisano obrazloženje. Ovjerene situacije Izvođača će zatim predati Naručitelju na odobrenje i isplatu. Ovjere će se provoditi uzimajući u obzir opće uvjete ugovora o izvođenju radova i napredak radova;
* Primati i ovjeravati Okončane situacije Izvođača, potvrđivati vrijednost radova u skladu s Ugovorom, te posljedično, sljedeći proceduru iznijetu u općim uvjetima ugovora, verificirati Okončane situacije. Ovjere će se provoditi uzimajući u obzir opće uvjete ugovora o izvođenju radova i napredak radova;
* Potvrdu završne uplate provjerit će Izvršitelj u roku od 8 dana nakon primitka zahtjeva Izvođača te njegove s tim povezane izjave. Potvrda će zatim biti predana Naručitelju na odobrenje i konačnu isplatu.
* Pripremati izvješća kako je to definirano poglavljem 6. ovog projektnog zadatka; pripremati sva izvješća potrebna sukladno važećoj regulativi RH i pripremati sva propisana izvješća za tehnički pregled i sudjelovati u postupku tehničkog pregleda;
* Prikupiti dokumentaciju potrebnu za provedbu tehničkog pregleda i ishođenje uporabne dozvole te koordinirati iste;
* Prikupljati rezultate ispitivanja tijekom testova po dovršetku i pokusnog rada i testova nakon dovršetka;
* Provjeravati izvode li se radovi u skladu s građevinskim dozvolama/potvrdama glavnih projekata i važećim propisima,
* Davati odgovarajuće naloge o izvođenju određenih radova Izvođaču, u slučaju potrebe otklanjanja nedostataka, a radi sprječavanja težih posljedica koje bi nastupili neizvođenjem tih radova,
* Provoditi nadzor nad izvođenjem nepredviđenih i naknadnih radova tijekom građenja.
  + 1. ***Ograničenja u ovlastima Izvršitelja***

Za ugovore temeljem tzv. FIDIC Crvene i Žute knjige, Glavni nadzorni inženjer (Stručnjak 1) će imati sljedeća ograničenja u ovlastima, tj. mora dobiti prethodno pisano odobrenje Naručitelja prije poduzimanja radnji (posebice onih koje bi dovele do izmjene ugovora u pogledu cijene, roka, podugovaratelja, zamjene stručnjaka drugih bitnijih odredbi ugovora) navedenih u nastavku:

* Članci 4.4 [Podizvođači] i 5.1 [Definicija "imenovanog Podizvođača"]: davanje odobrenja za Podizvođače nenavedene u Ugovoru;
* Članak 8.8. [Privremena obustava radova]: odobrenje za privremenu obustavu Radova ili dijela Radova;
* Članak 13.1 [Pravo na izmjene]: davanje naloga za Izmjenu ukoliko takva Izmjena zahtijeva promjenu Zahtjeva Naručitelja;
* članak 13.3 [Postupak izmjena]: odobrenje prijedloga za Izmjenu koji je podnio Izvođač sukladno članku 13.1 [Pravo na izmjene] ili 13.2 [Poboljšanja].

Bez obzira na obveze navedene naprijed u pogledu pribavljanja odobrenja, ako se po mišljenju Inženjera pojavi opasnost koja ugrožava sigurnost života ili imovine ili Radova, on smije, bez da pritom oslobađa Izvođača bilo kojih obveza ili odgovornosti po Ugovoru, naložiti Izvođaču da izvede radove ili uradi stvari koje su po mišljenju Inženjera potrebne da se ukloni ili smanji rizik.

* + 1. ***Zadaci nadzornih inženjera***

Stručnjaci koji obavljaju poslove nadzornih inženjera, sukladno Zakonu o gradnji gradnji (NN 153/13, 20/17, 39/19, 125/19), dužni su u provedbi stručnog nadzora građenja:

* Nadzirati građenje tako da bude u skladu s građevinskom dozvolom, odnosno glavnim projektom, Zakonom o gradnji, posebnim propisima i pravilima struke;
* Utvrditi ispunjava li izvođač i odgovorna osoba koja vodi građenje ili pojedine radove uvjete propisane posebnim zakonom;
* Utvrditi je li iskolčenje građevine obavila osoba ovlaštena za obavljanje poslova državne izmjere i katastra nekretnina prema posebnom zakonu;
* Odrediti provedbu kontrolnih ispitivanja određenih dijelova građevine u svrhu provjere, odnosno dokazivanja ispunjavanja temeljnih zahtjeva za građevinu i/ili drugih zahtjeva, odnosno uvjeta predviđenih glavnim projektom ili izvješćem o obavljenoj kontroli projekta i obveze provjere u pogledu građevnih proizvoda;
* Bez odgode upoznati investitora sa svim nedostacima, odnosno nepravilnostima koje uoči u glavnom projektu i tijekom građenja, a investitora i građevinsku inspekciju i druge inspekcije o poduzetim mjerama;
* Sastaviti završno izvješće o izvedbi građevine.

Nadzorni inženjeri su dužni u svemu se pridržavati odredbi Pravilnika o načinu provedbe stručnog nadzora građenja, obrascu, uvjetima i načinu vođenja građevinskog dnevnika te o sadržaju završnog izvješća nadzornog inženjera (NN 111/14, 107/15,20/17, 98/19).

Nadzorni inženjer dužan je u provedbi stručnog nadzora građenja, kada za to postoji potreba, odrediti način otklanjanja nedostataka, odnosno nepravilnosti građenja građevine ako dokumentacijom o ispitivanjima određenih dijelova građevine u svrhu provjere, odnosno dokazivanja ispunjavanja temeljnih zahtjeva za građevinu i/ili drugih zahtjeva, odnosno uvjeta predviđenih glavnim projektom ili izvješćem o obavljenoj kontroli projekta i dokumentacijom o obvezi provjere u pogledu građevnih proizvoda nije dokazana sukladnost, odnosno kvaliteta ugrađenih građevina, njihovih dijelova, proizvoda, opreme i/ili postrojenja.

Također, obveze nadzornih inženjera u provedbi stručnog nadzora u okviru ovog Ugovora su kako slijedi:

* nadziranje izgradnje u skladu s glavnim projektom i potvrdom glavnog projekta/građevinskom dozvolom;
* obavljanje stručnog nadzora u skladu s ovim Projektnim zadatkom i obavljanje poslova koordinatora zaštite na radu;
* svakodnevna prisutnost i praćenje izvođenja radova;
* kontrola dinamičkog plana izvođenja radova;
* provedba kontrole dobave materijala - isprave o sukladnosti, atesti, certifikati o stalnosti svojstava;
* pregled i ovjera građevinskih dnevnika – svakodnevno;
* pregled i ovjera građevinskih knjiga – mjesečno;
* ovjera privremenih situacija u skladu s građevinskim knjigama;
* prethodna kontrola i ovjera analize cijena za naknadne i nepredviđene radove
* vođenje zapisnika s koordinacijskih sastanaka – zapisnik dostaviti na ovjeru Izvođaču i Naručitelju najkasnije u roku od 3 dana od sastanka;
* sudjelovanje pri izradi okončanog obračuna, primopredaje radove, tehničkog pregleda i u postupku ishođenja uporabnih dozvola;
* izrada fotodokumentacije napretka izgradnje.
  1. Upravljanje projektom
     1. ***Odgovorno tijelo***

Naručitelj za provedbu Projekta te za upravljanje ovim Ugovorom je Komunalije d.o.o. Đurđevac.

Naručitelj će u svrhu provedbe ovog Projekta imenovati Voditelja projekta u svoje ime i o tome pravodobno obavijestiti Izvršitelja.

Kontrolno tijelo za ovaj Ugovor su Hrvatske vode, koje obavljaju funkcije Posredničkog tijela razine 2. Hrvatske vode obavljati će provjere provedbe projekta koje se odnose na provjere dokumentacije o nabavi, na provjere odabira ponuditelja u postupcima nabave, provjere potpisanih ugovora, provjere provedbe projekta u smislu provjera napretka projekta, rezultata projekta, troškova projekta i da li su isti stvarno nastali na projektu te da li navedeni elementi provjere udovoljavaju europskim pravilima i nacionalnim pravilima tijekom cijelog razdoblja provedbe i trajanja projekta, provjere eventualnih nepravilnosti na provedbi projekata i izvještavanje o istima ostalim odgovornim tijelima, i izvještavanje o projektu ostalim nadležnim tijelima.

Institucionalno okruženje u kojem se Projekt poboljšanja vodnokomunalne infrastrukture provodi je dano u poglavlju 1.1.

* + 1. ***Sadržaji koje pruža Naručitelj i / ili ostale strane***

Naručitelj će:

* Osigurati svu potrebnu projektnu dokumentaciju i pripadajuće dozvole (lokacijske, građevinske) vezane uz sve elemente realizacije cjelokupnog projekta;
* Osigurati nesmetan i pravodoban pristup svim relevantnim područjima projekta i instalacijama za osoblje i opremu Izvršitelja te Izvođača.

1. Trajanje Ugovora

Izvršenje usluga počinje u roku od 7 kalendarskih dana od dana izdavanja Naloga za početak izvršenja usluga od strane ovlaštene osobe Naručitelja (Voditelj Projekta).

Indikativni rokovi početka i završetka radova po pojedinom Ugovoru o radovima dani su u nastavku.

| **Opis** | **Ukupno očekivano trajanje izvršenja radova \*** | **Očekivani mjesec početka izvođenja radova** | **Očekivani mjesec završetka izvođenja radova** |
| --- | --- | --- | --- |
| **Nadzor nad provedbom ugovora o radovima izgradnje/dogradnje sustava vodoopskrbe i odvodnje** | **36 mjeseci** | **09/2020** | **9/2023** |
| **Nadzor nad provedbom ugovora o radovima izgradnje 1 i dogradnje 2 uređaja za pročišćavanje otpadnih voda** | **39 mjeseci** | **10/2020** | **12/2023** |

\* ne uključuje rok za izdavanje potvrda o preuzimanju izvođačima

Nakon završetka radova provodi se tehnički pregled te izdaje se Potvrda o preuzimanju , nakon čega se usluga nadzora pruža do završetka okončanog obračuna za sve radove koji su predmet usluge nadzora. Usluga nadzora izvršava se za vrijeme izvođenja radova te naredna 2 (dva) mjeseca od završetka radova, u kojem periodu se provodi tehnički pregled te izdaje uporabna dozvola te provodi okončani obračun. Trajanje usluge nadzora može se produžiti u slučaju kašnjenja u izvođenju radova te izdavanju Potvrde o preuzimanju, kao i iz drugih razloga predviđenih ugovorom o nabavi koji je dio ove Dokumentacije o nabavi.

Očekivani datum početka pružanja usluga je rujan 2020. godine.

Datum početka pružanja usluge ovisan je o provedbi postupaka javne nabave za radove nad kojima se vrši usluga nadzora.

Stvarni rok završetka pružanja usluge prilagodit će se trajanju pojedinih elemenata projekta odnosno pojedinih ugovora. Stvarni rok završetka pružanja usluga ovisi o trajanju postupaka ugovaranja i provedbe ugovora o izvođenju radova/pružanju usluga/isporuci roba koje su predmet Projekta, a završava 2 (dva) mjeseca od završetka radova, odnosno 1 (jedan) mjesec nakon izdavanja posljednje Potvrde o preuzimanju radova. Očekuje se od izvršitelja usluge da poslove u ovom zadatku izvrši u cijelosti bez obzira na gornje navode i stvarni datum završetka izvršenja usluga.

Izvršitelj je suglasan i u obvezi prilagoditi se s izvršenjem usluge vođenja projekta stvarnim rokovima početka i završetka realizacije Projekta.

Ponuditeljima se napominje kako je dani raspored indikativan te su moguće izmjene tijekom izvršenja ugovora.

.

1. Ostali zahtjevi
   1. Stručno osoblje

Zahtijeva se da stručno osoblje Izvršitelja poznaje sve relevantne zakone i propise Republike Hrvatske i EU koji na bilo koji način mogu utjecati na realizaciju radova i izgradnju vezane uz realizaciju ovog ugovora kao i FIDIC ugovorne uvjete relevantne za izvršenje ovog Ugovora.

Tijekom faze građenja, Izvršitelj mora biti stalno angažiran na projektu s dovoljnim brojem osoblja u svako doba, kako bi se osiguralo da se projekti učinkovito provode i nadziru.

Izvršitelj mora prilagoditi svoje radno vrijeme radnom vremenu izvođača radova te nema pravo na naknadu s tog naslova.

U nastavku je za svakog stručnjaka specificirano **zahtijevano vrijeme prisustvovanja na gradilištu u toku Projekta**. Izvršitelj mora voditi evidencije prisutnosti stručnjaka na gradilištima, a koje ovjerava Ovlaštenik Naručitelja, te ih Izvršitelj ovjerene obvezno treba priložiti uz situacije koje izdaje Naručitelju**. Istim evidencijama mora nedvojbeno dokazati prisutnost stručnjaka sukladno zahtjevima ovog Projektnog zadatka.**

**Evidencija angažmana stručnjaka nije osnova za plaćanje izvršene usluge Izvršitelja, već predstavlja minimalni zahtjev Naručitelja koji MORA biti ispunjen, a čime će se osigurati pravovremeno i kvalitetno izvršenje usluga.**

Ukoliko Izvršitelj ne izvrši navedene obveze glede prisustvovanja na gradilištu i nakon upozorenja kojeg mu je dao Ovlaštenik Naručitelja, Naručitelj ima pravo uskratiti dostavljenu privremenu situaciju za 100% od vrijednosti izvršenih usluga od podnošenja upozorenja, i to sa svakom sljedećom privremenom situacijom dok Izvršitelj u potpunosti ne bude u skladu s navedenim zahtjevima Naručitelja. U slučaju da to ozbiljno utječe na pravilno i pravodobno izvođenje Usluga može doći i do raskida Ugovora.

Ponuditelj je u obvezi svojom ponudom predvidjeti sve troškove i aktivnosti vezane uz angažman navedenih stručnjaka, te njihove osnovne zadatke.

* + 1. ***Ključno stručno osoblje***

Ključni stručnjaci su stručnjaci koji su predmet dokazivanja uvjeta odabira (uvjeta tehničke i stručne sposobnosti) sukladno Knjizi 1. točka 23.2. i bodovanja u sklopu kriterija za odabir ekonomski najpovoljnije ponude sukladno Knjizi 1. točka 33. ove Dokumentacije o nabavi.

**U slučaju dodjele Ugovora, odabrani ponuditelj je dužan Naručitelju u roku do Datuma potpisa Ugovora, dostaviti dokaz da su navedeni stručnjaci (osim stručnjaka 6) ishodili sva potrebna rješenja/potvrde o ovlaštenju za provođenje stručnog nadzora građenja sukladno zakonima Republike Hrvatske.**

**Stručnjak 1. Voditelj tima, Glavni nadzorni inženjer**

Stručnjak 1 će biti zadužen za koordinaciju cjelokupnog projekta i realizaciju ugovora o nadzoru te za njegov pravovremeni dovršetak. On će općenito biti odgovoran za stalnu provedbu nadzora projektiranja i građenja od strane nadzornih inženjera, izvođenje radova sukladno ugovoru, provjeru i verifikaciju privremenih i okončanih situacija Izvođača, izdavanje potvrda o pokusnom radu, izdavanja potvrda o testovima po i nakon dovršetka, izdavanje potvrda o preuzimanju, te koordinacije tehničkih pregleda i ishođenja uporabnih dozvola. Stručnjak 1 će za cjelokupni projekt obavljati ulogu Inženjera kako je to definirano u FIDIC crvenoj knjizi te ulogu glavnog nadzornog inženjera sukladno Zakonu o gradnji (NN 153/13, 20/17, 39/19, 125/19) za sve ugovore o građenju koji su predmet usluga nadzora. Također, Stručnjak 1 će obavljati ulogu savjetovanja Naručitelja i izravnu ulogu u rješavanju zahtjeva Izvođača radova (tzv. „claimova“).

**Stručnjak 2. Nadzorni inženjer za građevinske radove na sustavu vodoopskrbe i odvodnje**

Stručnjak 2 će obavljati ulogu nadzornog inženjera nad građevinskim radovima na izgradnji i/ili rekonstrukciji sustava odvodnje za ugovor o radovima „Dogradnja sustava vodoopskrbe i odvodnje“.

**Stručnjak 3. Nadzorni inženjer za građevinske radove za izgradnju UPOV-a**

Stručnjak 3 će obavljati ulogu nadzornog inženjera nad građevinskim radovima na izgradnji UPOV-a za ugovor o radovima „Izgradnja jednog (1) i proširenje dva (2) uređaja za pročišćavanje otpadnih voda“.

**Stručnjak 4. Nadzorni inženjer za strojarske radove**

Stručnjak 4 će obavljati ulogu nadzornog inženjera nad strojarskim radovima za sve projektne ugovore.

**Stručnjak 5. Nadzorni inženjer za elektrotehničke radove**

Stručnjak 5 će obavljati ulogu nadzornog inženjera nad elektrotehničkim radovima za sve projektne ugovore.

**Stručnjak 6. Tehnološki nadzor za projektiranje i gradnju UPOV-a**

Stručnjak 6 će obavljati ulogu tehnološki nadzor pri projektiranju, izgradnji, puštanju u pogon i pokusnom radu uređaja za pročišćavanje otpadnih voda.

* + 1. ***Ostali stručnjaci – ne ključno osoblje***

Uz navedenih 6 stručnjaka Naručitelj predviđa angažman još 3 stručnjaka (Tehnološki nadzor, Geotehnički nadzor i koordinator zaštite na radu).

**Stručnjak 7: Nadzorni inženjer za geodeziju**

Stručnjak 7 će obavljati ulogu nadzornog inženjera nad geodetskim radovima za sve projektne ugovore.

**Stručnjak 8: Nadzorni inženjer za geomehaniku**

Stručnjak 8 će obavljati ulogu nadzornog inženjera nad geomehaničkim radovima za ugovor o radovima „Izgradnja jednog (1) i proširenje dva (2) uređaja za pročišćavanje otpadnih voda“.

**STRUČNJAK 9. Koordinator zaštite na radu**

Stručnjak će obavljati poslove koordinatora zaštite na radu sukladno primjenjivim propisima.

* + 1. ***Prateće osoblje i podrška***

Prateće osoblje i podrška (kratkoročni stručnjaci, administracija, prevođenje i sl.) koji su nužni za realizaciju Ugovora te svi indirektni troškovi njihova rada, moraju biti uključeni u ponudbenu cijenu. Predmetni trošak uključuje i rad i sve indirektne troškove Koordinatora zaštite na radu fazi izvođenja radova (Koordinatora II), koji prema Zakonom o zaštiti na radu (NN 71/14, 118/14,94/18, 96/18) i Pravilnikom o osposobljavanju iz zaštite na radu i polaganju stručnog ispita (NN 112/2014) mora biti angažiran na provedbi projekta.

Nadzorni inženjer/Ponuditelj koji u svom radu koristi uslugu prevođenja, čini to na vlastitu odgovornost i o vlastitom trošku.

* 1. Uredi za rad na terenu

Urede za rad na terenu za potrebe Inženjera, razumnog standarda, osiguravaju Izvođači.

Nakon zaključenja ugovora Izvođač će osigurati i održavati ured za Inženjera, na lokaciji koju će zajedno dogovoriti Izvođač i Inženjer, temeljem prethodnog prijedloga Izvođača.

Prethodno navedeni uredi za Inženjera će sadržavati sredstva potrebna za sastanke i pohranu dokumentacije i slijedeće:

1. Prostor za prijam i tajnicu (15 m2 površine poda)
2. Ured voditelja timaInženjera (16 m2 površine poda)
3. 2 ureda za 2 stručnjaka/nadzorna inženjera (15 m2 površine poda svaki)
4. Kuhinju–potpuno opremljenu mikrovalnom pećnicom, čajnikom, hladnjakom, keramičkim posuđem i priborom za jelo.
5. WC i kupaonicu
6. Spremište i ulazni prostor za izuvanje/obuvanje

Pogodnosti Ureda Inženjera će ispuniti slijedeće minimalne zahtjeve:

1. Ured treba biti vodonepropustan, zvučno izoliran, s odgovarajućom oblogom, osunčan i dekoriran.
2. Treba biti opskrbljen sa grijanjem, ventilacijom i klimatizacijom, strujom, rasvjetom, vodom i odvodnjom.
3. Treba biti opskrbljen namještajem, uključivo stolove, stolice, stolice za goste, ormare.

Za urede Inženjera Izvođači će osigurati fiksnu telefonsku liniju sa dva paralelna telefonska priključka te fiksni spoj na Internet. Troškovi spajanja ureda na javnu telekomunikacijsku mrežu idu na teret Izvođača. Telefonska linija i Internet će biti spojeni direktno na javnu telekomunikacijsku mrežu, odnosno ne smiju biti dio telefonske linije i internetskog priključka Izvođača.

Izvođači će osigurati jedan set kompletne sigurnosne opreme za korištenje isključivo inženjerskog osoblja. Oprema treba uključivati, ali nije ograničena na: reflektirajuću vodootpornu odjeću, sigurnosne kacige i obuću te štitnike za uši.

Troškovi opskrbe električnom energijom, vodom, dnevnog čišćenja, održavanja i sanitarne opreme za ured Inženjera idu na teret Izvođača.

Naknade za korištenje telefonske i internetske linije te uredsku opremu (uključivo računala, printere, telefaks uređaje i uredski potrošni materijal) platiti će Inženjer.

Urede Inženjera Izvođač će održavati sve do izdavanja Potvrde o preuzimanju.

* 1. Sadržaji koje osigurava Izvršitelj

Izvršitelj mora osigurati da njegovo stručno osoblje ima adekvatnu podršku i opremu. Posebice treba osigurati dovoljne administrativne, tajničke i po potrebi prevodilačke kapacitete kako bi se Stručnjacima omogućilo da se koncentriraju na svoje primarne odgovornosti. Izvršitelj također mora osigurati da njegovi zaposlenici budu plaćeni redovito i pravodobno.

Svi troškovi za opremu te administrativnu i logističku podršku osoblja bit će u nadležnosti Izvršitelja uključujući:

* sve troškove koji proizlaze iz aktivnosti njegova osoblja tijekom ugovornog razdoblja, uključujući smještaj, dnevnice, prijevoz, osiguranje itd.;
* automobile, opremu, uredski materijal te hardver i softver kako bi nadzor bio u potpunosti funkcionalan;
* sve troškove komunikacije, uključujući faks, e-mail, telefon itd.;
* sve troškove pisanog i usmenog prijevoda te javnobilježničke troškove;
* svu opremu, instrumente, usluge i logističku podršku potrebne za provedbu ugovora, te sve troškove koji nastanu prilikom njegove pripreme dokumenata i nacrta, kopiranja, ispisa, itd.;
* tehničku opremu na lokaciji nadzora;
* ostalu opremu, instrumente, usluge i logističku podršku potrebnu za provedbu ugovora.

Svi navedeni troškovi moraju biti uključeni u ponudbenu cijenu.

Izvršitelj je dužan ishoditi sve potrebne dozvole, suglasnosti, plaćati sve naknade i doprinose, kao i sve druge elemente potrebne za rad svog stručnog osoblja koji on angažira o svom trošku za izvršenje ovog Ugovora.

* 1. Oprema

Nikakva se oprema neće kupovati u ime Naručitelja kao dio ovog ugovora o uslugama ili pak prenijeti na Naručitelja po završetku ovog ugovora.

* 1. Način i uvjeti plaćanja

Plaćanje obavljenih usluga će se vršiti temeljem privremenih i okončane situacije Izvršitelja. Iznos privremenih situacija uz koje se prilažu zapisnici o dobro izvršenoj usluzi koju u ime Naručitelja ovjerava Voditelj projekta utvrđuje se zbrojem fiksnog i varijabilnog dijela:

* fiksni dio - koji je moguće potraživati tijekom cijelog trajanja ugovora i u razdoblju kada nema mjesečne realizacije na pojedinim ugovorima o građenju i koji iznosi 20% vrijednosti koja se izračunava na način da se ugovorena vrijednost nadzora na pojedinim ugovorima sklopljenim s izvođačem radova, podijeli s trajanjem izvršenja nadzora na ovom ugovoru u mjesecima i
* varijabilni dio - u postotku ugovorene vrijednosti, razmjerno postotku vrijednosti izvedenih radova iz obračunske situacije izvođača radova u odnosu na ukupno ugovorenu vrijednost pojedinačnih ugovora sklopljenih sa izvođačem radova.

Zbroj ova dva dijela na svakoj situaciji ne smije prijeći iznos postotka vrijednosti izvedenih radova iz obračunske situacije izvođača radova u odnosu na ukupno ugovorenu vrijednost pojedinačnih ugovora sklopljenih sa izvođačem radova.

1. Izvještavanje
   1. Zahtjevi izvještavanja

Izvršitelj će pripremiti i predati sljedeća izvješća Naručitelju (i/ili Voditelju projekta) :

|  |  |  |
| --- | --- | --- |
| **Izvješće** | **Sadržaj** | **Vrijeme predaje** |
| Početno izvješće | Analiza postojećeg stanja te plan rada za projekt uključujući Priručnik za nadzor. | Ne kasnije od 1 mjeseca nakon početka provedbe |
| Mjesečna izvješća (za svaki ugovor o izvođenju radova posebno i kumulativno) | Kratak opis napretka (tehničkog i financijskog) uključujući probleme na koje se naišlo s prijedlogom rješavanja istih; planirani radovi za sljedeći mjesec, evidencija o prisustvu nadzornih stručnjaka na lokaciji projekta (prethodno ovjerena od ovlaštenika Naručitelja). | Ne kasnije od 14 dana nakon završetka svakog mjeseca provedbe. |
| Izvješće o dovršetku ugovora o radovima  (za svaki ugovor o izvođenju radova posebno) | Kratak opis postignuća uključujući probleme na koje se naišlo s opisom načina na koji su riješeni; okončana situacija. | Ne kasnije od 14 dana nakon ovjere okončane situacije, odnosno zahtjeva Izvođača za izdavanjem Potvrde o preuzimanju |
| Nacrt završnog izvješća ugovora o nadzoru | Kratak opis postignuća uključujući probleme na koje se naišlo s opisom načina na koji su riješeni. | Ne kasnije od 1 mjeseca prije završetka razdoblja provedbe |
| Završno izvješće o ugovoru o nadzoru | Kratak opis postignuća uključujući probleme na koje se naišlo s opisom načina na koji su riješeni; okončana situacija. | Ne kasnije od 14 dana od primitka komentara o nacrtu završnog izvješća od Voditelja projekta utvrđenog ugovorom. |
| Izvješća na zahtjev |  | Prema zahtjevima Naručitelja |

Izvršitelj mora sastaviti izvješća sukladno tablici gore. Izvješća se šalju Voditelju projekta na odobrenje.

* + 1. ***Početno izvješće***

Unutar prvog mjeseca projekta, Izvršitelj će podnijeti sažeto početno izvješće; uključujući, između ostalog, ključna pitanja o Izvođačevu planu rada, resursima, strategiji upravljanja, kontroli troškova te strategijama kontrole kvalitete, programima, te ostalom što je potrebno navesti kako bi se prikazala skica cijelog trajanja projekta kojim će upravljati Izvršitelj.

Vrlo je važno da se Izvršitelj složi s Naručiteljem (i/ili Voditeljem projekta) o zahtjevima i sadržaju redovnih izvješća kako bi se informacije ujednačile s informacijama o projektu te administracijom kao što to traži Naručitelj.

Izvješća se šalju Voditelju projekta na odobrenje.

Izvršitelj će dostavljati redovna mjesečna izvješća te će sukladno napredovanju radova uz izvješća dostaviti i privremene situacije za usluge nadzora.

Na kraju razdoblja provedbe, Izvršitelj će pripremiti završno izvješće i okončanu situaciju. Nacrt završnog izvješća mora biti predan barem jedan mjesec prije završetka razdoblja provedbe ugovora.

Izvršitelj će Naručitelju predložiti izgled izvješća na odobrenje.

* + 1. ***Mjesečna izvješća o ugovorima o radovima***

Izvršitelj će podnositi izvješća mjesečno u formatu i sadržaju koji će biti sukladni Naručiteljevom računalnom programu za upravljanje projektima. Mjesečna će izvješća biti predana ne kasnije od četrnaestog dana mjeseca koji slijedi predmetno razdoblje izvješćivanja i tako tijekom cijelog razdoblja provedbe. Kraj provedbe se smatra izdavanje Potvrde o preuzimanju radova. Izvođač će pripremiti mjesečna izvješća za svaki ugovor o radovima zasebno.

Ključna pitanja kojima će se baviti u mjesečnim izvješćima bit će zaštita na radu, kvaliteta radova, napredak radova prema dinamici, program rada, resursi, problemi i način rješavanja, neriješena pitanja, upravljanje ugovorom te kontrola i priznavanje troškova Izvođača kao i opis radova i adekvatne privremene situacije Izvršitelja.

Mjesečna izvješća će između ostalog uključivati:

1. Kratke i sažete informacije o događajima i okolnostima koje, prema mišljenju Izvršitelja, mogu stvoriti dostatne razloge za prekoračenje u vremenu ili troškovima prema Ugovoru te preporuku Izvršitelja za mjere koje se usvajaju (ili koje će se usvojiti) kako bi se eliminirali takvi događaji ili okolnosti te stoga i ugovorna osnova;
2. Usporedba u obliku tablice koja prikazuje originalnu procjenu kumulativnog tijeka novca, realizacije ugovora i naplate u mjesečnim razdobljima, svih uplata na koje Izvođač ima pravo prema Ugovoru te stvarne uplate potvrđene od strane Izvršitelja sve do kraja razdoblja o kojem se izvješćuje. U slučaju da kumulativan iznos stvarne mjesečne uplate bude niži od procjene Izvršitelja, Izvršitelj će tablicu prilagoditi s izvješćem Izvođača te dati:
   * Podatke o događajima i okolnostima koji su prouzročili taj raskorak;
   * Procjenu značaja takvih događaja i okolnosti, uključujući mišljenje Izvršitelja, o tome da li one ugrožavaju završetak u skladu s Ugovorom;
   * Izvješće o mjerama koje se prihvaćaju (ili koje će se prihvatiti) kako bi se anulirala kašnjenja.
3. Informacije o nepredviđenim troškovima te za to prikladno opravdanje;
4. Usporedba stvarnog postotka dovršetka Ugovora u usporedbi s planiranim za svaku veću stavku;
5. Pregled problema na koje se naišlo tijekom provedbe aktivnosti projekta te poduzetih korektivnih mjera;
6. Kopije svih obavijesti, pristanaka, odobrenja, potvrda i odluka danih ili izdanih od strane Izvršitelja u izvješćivanom razdoblju;
7. Kopije svih zapisnika sastanka na terenu u izvještajnom razdoblju;
8. Kopije zapisnika mjesečnih sastanaka o napretku;
9. Evidencije o prisustvu nadzornih stručnjaka na lokaciji projekta (prethodno ovjerene od Voditelja projekta).
10. Ostale informacije, kao što to može zatražiti Naručitelj.
    * 1. ***Izvješća o dovršetku ugovora o radovima***

Završno izvješće o ugovoru o radovima Izvršitelj će predati za svaki od ugovora o radovima, ne kasnije od 14 dana nakon ovjere okončane situacije, odnosno zahtijeva Izvođača za izdavanjem Potvrde o preuzimanju. Sukladno FIDIC općim i posebnim uvjetima ugovora (FIDIC crvena knjiga), okončana situacija mora biti dostavljena u roku od 56 dana od izdavanja Potvrde o preuzimanju, a ovjerena od Inženjera (Stručnjak 1) 28 dana od tog primitka).

Izvješće će minimalno sadržavati:

1. Kopije zahtjeva za izdavanjem potvrde o preuzimanju;
2. Potvrdu o preuzimanju
3. Popis verificiranih projekata izvedenog stanja predanih od strane Izvođača prikazujući sve izmjene u odnosu na projektirane elemente ili snimke izvedenog stanja;
4. Verificirane rezultate pokusnog rada;
5. Verificirane rezultate testova po dovršetku;
6. Kompletnu analizu troškova radova, uzimajući u obzir ona pitanja i troškove koji mogu postati predmet spora;
7. Pregled stvarnog napretka radova u odnosu na početni program provedbe, navodeći pojedinosti kašnjenja i/ili produljenja rokova;
8. Izvješća o puštanju u rad različitih strojarskih i elektro komponenti radova;
9. Pojedinosti svih dozvola potrebnih za izgradnju i suglasnosti tijekom izgradnje;
10. Pregled sigurnosnih postupaka na lokaciji, općeniti problemi s tim u vezi, incidenti i preporuke za poboljšanje;
11. Ocjena kvalitete materijala i izrade radova;
12. Podaci o tehničkim poteškoćama na koje se nailazilo i kako su riješene;
13. Procjena prednosti i mana realizacije izvođenja radova i pristigle projektne dokumentacije (uključujući uvjete određenog zahtjeva, tehničke i materijalne specifikacije, plan cijena, podaci o projektima i nacrti) s preporukama kako se budući ugovori mogu poboljšati;
14. Zahtjevi za dodatnim ispitivanjima, odobrenjima i rezultatima ispitivanja za:
    1. Zemljane radove (klasifikacija, indikatori, zbijanje itd.);
    2. Beton (agregati, projekti betona, uzorkovanja, oplata, pojačanje itd.);
    3. Cjevovodi (cijevi, podloga, zatrpavanje, zaštitne prevlake, testovi itd.) i
    4. slično.
       1. ***Izvješća na zahtjev***

Naručitelj može od Izvršitelja zatražiti da dostavi specifična izvješća o temama u vezi s provedbom radova. Izvršitelj će na takav zahtjev izraditi traženo izvješće u razumnom roku.

Izvršitelj se obvezuje izraditi i sva druga izvješća o napredovanju i statusu projekta, a koja nisu specificirana u točki 6. – Izvještavanje, a zahtijevati će ih nadležna stručna tijela koja sudjeluju u kontroli projekta (PT1, PT2, EK i dr.).

* 1. Predaja i odobrenje izvješća

Komunikacija i svaka druga razmjena informacija između Naručitelja (i/ili Voditelja projekta) i Izvršitelja može se obavljati poštanskom pošiljkom, telefaksom, elektroničkom poštom (uz obaveznu potvrdu primitka svake službene poruke) ili kombinacijom istih što će se smatrati službenom komunikacijom.

Sva izvješća moraju biti napisana na hrvatskom jeziku te predana:

1. U 6 tiskanih kopija, uključujući i elektronsku verziju (CD) Naručitelju.